ส่วนที่ 1

ข้อมูลสรุป (Executive Summary)

บริษัท ซันวู้ดอินดัสทรีส์ จำกัด (มหาชน) (“บริษัท”) ก่อตั้งเมื่อปี 2523 โดยกลุ่มตระกูล
วยากรณ์วิจิตร ในชื่อบริษัท ซันเฟอร์นิเจอร์ จำกัด ด้วยทุนจดทะเบียนเริ่มต้น 6 ล้านบาท ในปี
2533 ได้เปลี่ยนชื่อเป็นบริษัท ซันวู้ดอินดัสทรีส์ จำกัด (มหาชน) และได้เพิ่มทุนจดทะเบียนเป็น 100
ล้านบาท เมื่อวันที่ 15 พฤษภาคม 2534
ได้เข้าเป็นบริษัทจดทะเบียนในตลาดหลักทรัพย์แห่งประเทศไทย ในปี 2544 ได้เพิ่มทุนจดทะเบียนอีก
50 ล้านบาทเพื่อรองรับการออกใบสำคัญแสดงการใช้สิทธิที่จะซื้อหุ้นสามัญครั้งที่ 1
ซึ่งการใช้สิทธิทั้งสิ้นจนถึงวันที่ 30 กันยายน 2547 ซึ่งเป็นวันสุดท้ายมีจำนวน 133,550 หุ้น
ทำให้ทุนที่ชำระแล้วของบริษัท ณ วันที่ 31 ธันวาคม 2547 มีทั้งสิ้น 101,335,500 บาท
จากทุนจดทะเบียนทั้งสิ้น 150 ล้านบาท

บริษัทและบริษัทย่อยประกอบธุรกิจผลิตเฟอร์นิเจอร์เพื่อส่งออกมาตั้งแต่ปี2523 ในปี 2545 บริษัทฯ
ได้เริ่มผลิตวัสดุก่อสร้างที่ทำจากไม้ (Building Materials) เช่นบานประตู ขอบหน้าต่าง
ราวบันได ไม้พื้น และอื่นๆ
ที่เป็นวัสดุก่อสร้างภายในซึ่งได้รับการตอบรับที่ดีจากกลุ่มลูกค้าประเทศญี่ปุ่น
ปัจจุบันสัดส่วนรายได้จากการจำหน่ายเฟอร์นิเจอร์สนาม
ต่อรายได้จากการจำหน่ายวัสดุก่อสร้างมีอัตราร้อยละ 70 : 30 อย่างไรก็ตาม
สินค้าหลักของบริษัทฯ ยังคงเน้นเฟอร์นิเจอร์สนาม และวัสดุก่อสร้าง ส่วนบริษัทย่อยเน้น
เฟอร์นิเจอร์ภายในบ้านและสำนักงาน รวมถึงไม้บางวีเนียร์

ในการดำเนินการผลิตสินค้าเพื่อจำหน่าย บริษัทให้ความสำคัญกับคุณภาพของสินค้า
การส่งมอบสินค้าที่ตรงเวลาและมีราคาที่เหมาะสม มาเป็นระยะเวลากว่า 26 ปี
ส่งผลให้ชื่อเสียงและยี่ห้อ SUN , Gardenside และ Lister เป็นที่ยอมรับจากลูกค้าในแถบยุโรป
อเมริกา และ ญี่ปุ่น

เดือน กุมภาพันธ์ 2549 บริษัทฯ ได้ย้ายที่ทำการสำนักงานใหญ่จาก กรุงเทพฯ มายัง
อำเภอบางปะอิน จังหวัดพระนครศรีอยุธยา เพื่อให้การควบคุมค่าใช้จ่าย และ
การบริหารเป็นไปอย่างมีประสิทธิภาพ

ปี 2549 บริษัทฯ และบริษัทย่อย ได้จัดตั้ง Show room ณ ถนนรัชดาภิเษก เพื่อรองรับลูกค้า
Project และลูกค้ารายย่อยในประเทศ โดยได้จดทะเบียนจัดตั้งเป็นสำนักงานสาขา ที่ 4
ของบริษัทฯ และมีแผนการที่จะขยายไปทุกภาคของประเทศ

การขยายตลาดในประเทศคืบหน้าไปตามนโยบายข้างต้นด้วยแผนปฏิบัติการดังต่อไปนี้

(1) การเปิดโชว์รูมในประเทศที่ถนนรัชดาภิเษกช่วงกลางปี 2549 เพื่อเป็น (i) ที่แสดงสินค้า

  ทั้งหมดของบริษัทฯ (ii) สถานที่จัด events ต่างๆ ให้กับสถาปนิกภายในประเทศ
  และรับรองลูกค้าต่างประเทศที่มาติดต่อธุรกิจ (iii)
  ที่ประชุมติดต่องานกับลูกค้าโครงการเพื่ออำนวยความสะดวกให้กับลูกค้าที่ไม่สามารถเดินทางไปติดต่อธุรกิจที่โรงงานในอยุธยาได้
  การเปิดโชว์รูมนี้เป็นกลยุทธ์ที่สำคัญต่อการสร้างความมั่นใจให้ลูกค้าในตัวบริษัทฯ
  และในคุณภาพสินค้าของบริษัทฯ

(2) การวางแผนการตลาดที่ชัดเจนทั้งในด้านกลยุทธ์และวิธีการ ในด้านทางกลยุทธ์
    บริษัทฯจะเน้น (i) งานโครงการระดับบน ไม่ว่าจะเป็นอาคารที่อยู่อาศัย อพาทเม้นต์
    โรงแรม ภัตตาคาร (ii) การขายผ่านตัวแทนจำหน่ายทั่วประเทศ (iii)
    การใช้สินค้านำร่องเพื่อเปิดตลาด ในด้านวิธีการ บริษัทฯ ได้ (i)
    จัดทีมติดตามงานโครงการก่อสร้าง และติดต่อเจ้าของโครงการ ผู้รับเหมา
    และสถาปนิกที่ดูแลโครงการ (ii) เปิดรับสมัครตัวแทนจำหน่ายใหม่ และในปี 2549
    ตั้งตัวแทนจำหน่ายหนึ่งแห่งในอำเภอหัวหิน (iii) เลือกไม้ปูพื้น Sun Plank, Sun
    Linear, Sun Unik เป็นสินค้าที่บริษัทฯ นำออกสู่ตลาด

(3) บริษัทฯ ได้ปรับเปลี่ยนแผนการตลาดโดยการออกผลิตภัณ์ฑ์ใหม่
    ด้วยการใช้วัตถุดิบไม้สักจากป่าปลูกอย่างมีประสิทธิภาพ จึงมีส่วนสูญเสียน้อย
    ผลิตภัณฑ์ดังกล่าวนอกจากจะไม่ทำลายสิ่งแวดล้อมแล้วยังช่วยรักษาธรรมชาติ นอกจากนี้บริษัทฯ
    ยังได้จัดหาแหล่งวัตถุดิบแห่งใหม่เพิ่มเติมซึ่งมีต้นทุนที่ถูกกว่า

(4) ปี 2551 บริษัทและบริษัทย่อยในประเทศ ได้รับผลกระทบจากสภาวะเศรษฐกิจที่ตกต่ำ
    ทำให้ธุรกิจดำเนินไปได้อย่างยากลำบาก ทั้งๆ ที่กลุ่มบริษัทฯ
    พยายามทุกวิถีทางที่จะให้ผ่านพ้นวิกฤตการณ์ในครั้งนี้ ทำให้บริษัทและบริษัทย่อย
    ได้ยื่นขอเข้าสู่กระบวนการฟื้นฟูกิจการต่อศาลล้มละลายกลาง เมื่อไตรมาส 2 ปี 2551
    และศาลล้มละลายกลางได้มีคำสั่งเมื่อวันที่ 14 กรกฎาคม 2551 ให้ฟื้นฟูกิจการของบริษัท
    ซันวู้ดอินดัสทรีส์ จำกัด (มหาชน) และ ตั้งบริษัทฯ เป็นผู้ทำแผน

  บริษัท ลองซาน วีเนียร์ จำกัด และ บริษัท ซัน แคบิเนท จำกัด ซึ่งเป็นบริษัทย่อยของบริษัท
  ซันวู้ดอินดัสทรีส์ จำกัด (มหาชน) ได้ยื่นขอฟื้นฟูกิจการและได้รับคำสั่งให้ฟื้นฟูกิจการ และ
  ตั้งบริษัทเป็นผู้ทำแผน เมื่อวันที่ 1 กรกฎาคม 2551 และ วันที่ 1 กันยายน 2551 ตามลำดับ